meranews.com ના માલિકોનો અમે આખી ટીમ આભાર માનીએ છીએ. તેમને પત્રકારત્વ સાથે સીધો કોઈ સંબંધ નથી છતાં પત્રકારત્વની સરળ અને સાદી સમજ છે. તેમણે પોતાને અને પોતાના વ્યવસાયને પોર્ટલથી દુર રાખવાનો પ્રયાસ કર્યો છે. જો કે આમ છતાં શાસનમાં તેમની ઓળખ છાની રહી નહીં અને તેની તેમણે આર્થિક અને માનસિક કિમંત ચુકવી છે. અત્રે ઉલ્લેખ પણ થઈ શકે નહીં તેવી પીડા ભોગવ્યા છતાં તેમણે મારા સહિત કોઈ પત્રકારને કોઈ સમાચાર લખતા રોક્યો અને ટોકયો નથી. કદાચ તે જ meranews.com ની ઓળખ બની છે. પત્રકારત્વના ત્રીસ વર્ષમાં મારા આ બે વર્ષ ખુબ ઉત્તમ રહ્યા તેવુ કહેતા મને સંકોચ થતો નથી. મારી ઈચ્છા પ્રમાણે મને સારૂ લાગે તે લખવાની મોકળાશ મળી છે જેમના માટે હું તેમનો આભારી છું. બહુ ઓછા પત્રકારોને આવી તક મળતી હોય છે, મને મળેલી તક હું મારા અને અમારા વાંચકો માટે ખર્ચી કાઢવા માગુ છું.